‘Jub Jub’ se vrylating op parool veroordeelJub Jub. Foto: Werner Beukes/SAPA Die Justice Project SA (JPSA) het Donderdag die vrylating van die kwaito-sanger Molemo “Jub Jub” Maarohanye en sy medebeskuldigde, Themba Tshabalala, veroordeel. Maroela Media het vroeër berig Maarohanye en Tshabalala is op parool vrygelaat nadat hulle vier jaar, een maand en een dag agter tralies was. Die twee mans is in 2012 aan strafbare manslag skuldig bevind en tien jaar tronkstraf elk opgelê, waarvan twee jaar opgeskort is. Maarohanye en Tshabalala het op 8 Maart 2010 in ŉ groep skoolkinders in Protea-Noord, Soweto vasgery, terwyl hulle onder die invloed van alkohol en dwelms resies gejaag het. Prince Mohube, Mlungisi Cwayi, Andile Mthombeni en Phomello Masemola is tydens die voorval dood en Frank Mlambo en Fumani Mushwana is met permanente breinskade gelaat. Maarohanye en Tshabalala is aanvanklik op vier aanklagte van moord en twee aanklagte van poging tot moord skuldig bevind, maar hul skuldigbevindings is later na strafbare manslag omgekeer. Howard Dembovsky, voorsitter van JPSA, het gesê die twee se vrylating op parool stuur ŉ betreurenswaardige boodskap uit oor padveiligheid. Dembovsky het gesê hoewel drie van die slagoffers se families glo gesê het hulle sal Maarohanye en Tshabalala se vrylating aanvaar indien hulle om verskoning vra vir hul dade, moet daar nie vergeet word dat die twee mans enorme lyding veroorsaak het nie. Molemo “Jub Jub” Maarohanye (links) en Themba Tshabalala toe hulle aan moord skuldig bevind is. Foto: Werner Beukes/SAPA Hy het gesê die saak moet die groot gevaar van mense wat onder die invloed van alkohol en dwelms bestuur, beklemtoon. “Die feit dat hierdie twee mans eers aan moord skuldig bevind is, moet in aanmerking geneem word, aangesien dit ŉ invloed het op mense se persepsies van die reg en spesifiek tot watter mate vonnisse as ŉ afskrikmiddel dien,” het hy gesê. Hy het bygevoeg dat daar meer gedoen moet word om dronk bestuurders te vervolg. “Dit is ongelukkig ŉ feit dat baie min mense wat vir dronkbestuur in hegtenis geneem word uiteindelik suksesvol vervolg word. Dit is grootliks weens die groot en onregverdigbare vertragings om die uitslae van bloedalkoholvlaktoetse terug te kry. Die howe kan en sal natuurlik nie iemand skuldig bevind sonder geloofwaardige en wetenskaplik-bewysbare bewyse in ŉ aanklag waar ŉ spesifieke toelaatbare alkoholvlak voorgeskryf word nie,” het hy gesê. “Hoewel lang tronkstrafvonnisse as ŉ afskrikmiddel dien vir sommige mense, sal die vlaag van dronkbestuur voortduur vir solank as wat dronkbestuurders dink die kans dat hulle gevang en skuldig bevind sal word, is skraal.”